***Zajednica sportskih udruga Grada Novske***

***Javni poziv za sufinanciranje javnih potreba u sportu na području Grada Novske za 2016. godinu***

*Upute za prijavitelje*

*Datum objave Javnog poziva: 04. 01. 2016.*

*Rok za dostavu prijava: 03. 02. 2016.*

***NAPOMENA:***

***OVE UPUTE SASTAVNI SU DIO JAVNOG POZIVA ZA SUFINANCIRANJE JAVNIH POTREBA U SPORTU NA PODRUČJU GRADA NOVSKE ZA 2016. GODINU I BEZ DETALJNOG UVIDA U UPUTE PRIJAVITELJ NEĆE MOĆI ISPRAVNO ISPUNITI PRIJAVU NA JAVNI POZIV***

**S A D R Ž A J**

1. **JAVNI POZIV ZA SUFINANCIRANJE JAVNIH POTREBA U SPORTU NA PODRUČJU GRADA NOVSKE ZA 2016. GODINU**

**1.1. Opis problema čijem se rješavanju želi pridonijeti ovim Javnim pozivom**

**1.2. Ciljevi natječaja i prioriteti za dodjelu sredstava**

**1.3. Planirani iznosi i ukupna vrijednost Javnog poziva**

1. **FORMALNI UVJETI JAVNOG POZIVA**

**2.1. Prihvatljivi prijavitelji: TKO MOŽE PODNIJETI PRIJAVU?**

**2.2. Vremensko razdoblje provedbe projekta i prihvatljive aktivnosti**

**2.3. Prihvatljivi troškovi koji će se financirati ovim Javnim pozivom**

**2.4. KAKO SE PRIJAVITI?**

 **2.4.1. Sadržaj Opsinog obrasca**

 **2.4.2. Sadržaj obrasca proračuna**

 **2.4.3. Sadržaj obrasca – EVIDENCIJSKI LIST SPORTSKE UDRUGE**

 **2.4.4. Kako i gdje poslati prijavu**

 **2.4.5. Rok za slanje prijave**

 **2.4.6. Kome se obratiti ukoliko imate pitanja?**

**2.5. Procjena prijava i donošenje odluke o dodjeli sredstava**

**2.6. Objava obavijesto o odluci o dodjeli financijskih sredstava**

**2.7. Postupak ugovaranja**

**2.8. Obveze Korisnika sredstava nakon ugovaranja**

**2.9. Indikativni kalendar javnog poziva**

 **2.6.1. Indikativni kalendar natječajnog postupka**

1. **POPIS DOKUMENTACIJE JAVNOG POZIVA**
2. **JAVNI POZIV ZA SUFINANCIRANJE JAVNIH POTREBA U SPORTU NA PODRUČJU GRADA NOVSKE ZA 2016. GODINU**

**1.1. OPIS PROBLEMA ČIJEM SE RJEŠAVANJU ŽELI DOPRINIJETI OVIM JAVNIM POZIVOM**

Razvoj lokalnog sporta najvećim dijelom, a najčešće i isključivo, financira se sredstvima lokalnih proračuna. Financijska podrška gradova i općina sportskim udrugama za programe, projekte i aktivnosti kojima se zadovoljava najveći dio javnih potreba u sportu jedinice lokalne samouprave zato je nezaobilazna i nezamjenjiva jer jamči opstanak lokalnog sporta.

Zakonom o sportu (NN broj 71/06, 150/08, 124/10, 124/11, 86/12, 94/13 i 85/15) određeno je da su javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave i Grada Zagreba programi, odnosno aktivnosti, poslovi i djelatnosti od značaja za jedinicu lokalne samouprave i to:

1. poticanje i promicanje sporta,
2. provođenje sportskih aktivnosti djece, mladeži i studenata,
3. djelovanje sportskih udruga, sportskih zajednica i saveza,
4. sportska priprema, domaća i međunarodna natjecanja te opća i posebna zdravstvena zaštita sportaša,
5. zapošljavanje osoba za obavljanje stručnih poslova u sportu,
6. sportsko-rekreacijske aktivnosti građana,
7. sportske aktivnosti osoba s teškoćama u razvoju i osoba s invaliditetom,
8. planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave i Grada Zagreba,
9. provođenje i financiranje znanstvenih i razvojnih projekata elaborata i studija u funkciji razvoja sporta.

Zakonom je određeno, također, da su jedinice lokalne samouprave dužne, na prijedlog sportskih zajednica (ako iste postoje), donijeti Program javnih potreba u sportu za proračunsku godinu kojim će definirati osnovne ciljeve koji se žele postići financiranjem sporta u jednogodišnjem razdoblju.

Sredstvima za zadovoljavanje javnih potreba u lokalnom sportu raspolaže sportska zajednica, a jedinica lokalne samouprave sredstva za financiranje sporta prenosi na njihove račune.

Programom javnih potreba u sportu Grada Novske za 2016. godinu definirani su ciljevi koji se u oblasti novljanskog sporta žele postići u jednogodišnjem razdoblju i osigurana su sredstva, između ostaloga, i za programe i projekte koje provode sportske udruge na način da se uvažava i novi način dodjele sredstava udrugama koje propisuje Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge. (NN 26/15).

Financiranje sporta na opisani način donosi kvalitativne promjene u pristupu dodjele sredstva jer primjenom propisane jedinstvene metodologije jamči u tom postupku veći stupanj transparentnosti, objektivnosti i pravednosti. S druge pak strane, primjena spomenute Uredbe i namet ispunjenja svih obveza koje propisuje i za davatelja sredstava i za udruge znači potrebu velike prilagodbe novom načinu rada ali i stvarnu potrebu promjene načina ponašanja i podizanje razine odgovornosti pri raspolaganju i trošenju javnog novca te u ispravnom tumačenju pojma „ Program za opće dobro“ .

**1.2. CILJEVI JAVNOG POZIVA I PRIORITETI ZA DODJELU SREDSTAVA**

**Opći cilj** ovog Javnog poziva na dostavu programskih i projektnih prijedloga je osigurati provođenje redovnih programa i projekata koji će zadovoljiti onaj dio javnih potreba u sportu na području Grada Novske koji provode novljanske sportske udruge (sportska natjecanja, sportska rekreacija, školski sport).

**Posebni ciljevi** javnog poziva prema prioritetnim područjima su sljedeći:

* **Prioritetno područje 1**

**SUFINANCIRANJE REDOVNOG RADA SPORTSKIH UDRUGA SA SJEDIŠTEM NA PODRUČJU GRADA NOVSKE KOJE SU UKLJUČENE U REDOVAN SUSTAV SPORTSKIH NATJECANJA.**

**Ciljevi koji se želi postići:**

* osigurati sredstva za osnovne potrebe svakog novljanskog sportskog kluba, člana Zajednice, koji je uključen u sustav natjecanja, u skladu s potrebama ranga natjecanja, odnosno natjecateljske lige.
* osigurati očuvanje postignute razine kvalitete onih sportskih klubova koji se natječu u višim kategorijama i ligama.
* osigurati da se što veći broj djece i mladeži uključi u sport,
* **Prioritetno područje 2**

**SUFINANCIRANJE REDOVNOG RADA SPORTSKIH UDRUGA SA SJEDIŠTEM NA PODRUČJU GRADA NOVSKE, ČLANICA ZAJEDNICE, KOJE PROVODE RAKREATIVNE PROJEKTE/PROGRAME**

Cilj koji se želi postići:

* omogućiti provođenje rekreativnih programa/projekata namijenjenih građanima Grada Novske
* **Prioritetno područje 3**

**SUFINANCIRANJE REDOVNOG RADA ŠKOLSKIH SPORTSKIH KLUBOVA**

Ciljevi koji se želi postići:

* omogućiti što većem broju djece i mladeži uključenje u sportske aktivnosti,
* osigurati da se u školskim sportskim klubovima vodi skrb o zastupljenosti različitih sportova, posebice u sportovima koji imaju dugu tradiciju u novljanskom sportu.
* omogućiti redovan rad svakom školsko-sportskom klubu
* **Prioritetno područje 4**

**SUFINANCIRANJE REDOVNOG RADA SPORTSKIH UDRUGA KOJE OKUPLJAJU OSOBE SA INVALIDITETOM**

Cilj koji se želi postići:

* omogućiti redovan rad sportskim klubovima invalida koji su uključeni u sustav redovnog natjecanja

**1.3 PLANIRANI IZNOSI I UKUPNA VRIJEDNOST JAVNOG POZIVA**

* **Prioritetno područje 1**

**SUFINANCIRANJE REDOVNOG RADA SPORTSKIH UDRUGA SA SJEDIŠTEM NA PODRUČJU GRADA NOVSKE KOJE SU UKLJUČENE U REDOVAN SUSTAV SPORTSKIH NATJECANJA**

Ukupno osigurana sredstva za prioritetno područje :…………………. 1.237.600,00 kuna.

Najniži iznos koji se može dodijeliti za ovo prioritetno područje: …………7.000,00 kuna

Najviši iznos koji se može dodijeliti za ovo prioritetno područje :……...400.000,00kuna.

Okvirni broj udruga koje će se financirati: 22 udruge

* **Prioritetno područje 2**

**SUFINANCIRANJE REDOVNOG RADA SPORTSKIH UDRUGA SA SJEDIŠTEM NA PODRUČJU GRADA NOVSKE, ČLANICA ZAJEDNICE, KOJE PROVODE REKREATIVNE PROJEKTE/PROGRAME**

Ukupno osigurana sredstva za prioritetno područje .……………………… 23.000,00 kuna.

Najniži iznos koji se može dodijeliti za ovo prioritetno područje: …………. 3.000,00 kuna

Najviši iznos koji se može dodijeliti za ovo prioritetno područje : …………4.000,00 kuna.

Okvirni broj udruga koje će se financirati: 6 udruge

* **Prioritetno područje 3**

**SUFINANCIRANJE REDOVNOG RADA ŠKOLSKIH SPORTSKIH KLUBOVA**

Ukupno osigurana sredstva za prioritetno područje: … ……………………..30.000,00 kuna.

Najniži iznos koji se može dodijeliti za ovo prioritetno područje: ……………4.000,00 kuna

Najviši iznos koji se može dodijeliti za ovo prioritetno područje:…………...17.000,00 kuna.

Okvirni broj udruga koje će se financirati: 3 udruge

* **Prioritetno područje 4**

**SUFINANCIRANJE REDOVNOG RADA SPORTSKIH UDRUGA KOJE OKUPLJAJU OSOBE SA INVALIDITETOM**

Ukupno osigurana sredstva za prioritetno područje : ………………………..16.000,00 kuna

Najniži iznos koji se može dodijeliti prioritetno područje :…………………...6.000,00 kuna

Najviši iznos koji se može dodijeliti za prioritetno područje :…………….....16.000,00 kuna.

Okvirni broj udruga koje će se financirati: 1 udruga

Važno!!!

Prijavitelj u svojoj prijavi ne može tražiti za svoj program/projekt iznos manji ili viši od najniže i najviše propisanog iznosa za svako prioritetno područje iz ovih uputa.

1. **FORMALNI UVJETI JAVNOG POZIVA**

**2.1. Prihvatljivi prijavitelji: TKO MOŽE PODNIJETI PRIJAVU?**

Na ovaj Poziv mogu se prijaviti Udruge koje su osnovane u skladu sa Zakonom o udrugama (Narodne novine, 74/14). Udruge se smatraju pravnim osobama registriranim prema Zakonu o udrugama, ciljno i prema djelatnostima djeluju u jednom od prioritetnih područja sporta raspisanih Pozivom, što je razvidno iz statuta udruge.

Da bi prijava i program udruge mogao biti uvršten u Program javnih potreba u sportu predlagatelj mora zadovoljavati opće i posebne uvjete te dostaviti dokumentaciju koja se po istima traži.

**Na ovaj Poziv može se prijaviti udruga koja/e:**

* je upisana u Registar udruga Republike Hrvatske;
* je upisana u Registar neprofitnih organizacija pri Ministarstvu financija;
* se svojim statutom opredijelila za obavljanje djelatnosti i aktivnosti sporta;
* ima sjedište na području Grada Novske najmanje godinu dana, računajući od trenutka objave Javnog poziva;
* je uredno ispunila obveze prema Zajednici i Gradu za primljenu donaciju u prethodnoj godini ;
* ima odgovarajuće organizacijske kapacitete i ljudske resurse za provedbu projekta;
* se ne vodi kazneni postupak protiv osobe ovlaštene za zastupanje udruge i voditelja programa/projekta, što se dokazuje Uvjerenjem o nekažnjavanju Općinskog suda u Kutini, ne starijim od 6 mjeseci od dana objave Javnog poziva
* ima podmirene sve doprinose te plaćen porez što dokazuje potvrdom Ministarstva financija – Porezne uprave, ne starijom od 30 dana od dana objave Javnog poziva

**Tko se ne može prijaviti na ovaj javni poziv?**

Na ovaj Javni poziv ne mogu se prijaviti:

1. ogranci, podružnice i slični ustrojbeni oblici udruga koji nisu registrirani sukladno Zakonu o udrugama kao pravne osobe (ne vrijedi za školske sportske klubove);
2. udruge koje nisu upisane u Registar neprofitnih organizacija (ne vrijedi za školske sportske klubove);
3. udruge koje nisu upisane u Registar udruga Republike Hrvatske (ne vrijedi za školske sportske klubove);
4. strukovne udruge čiji rad/djelatnost nije izravno vezana za provođenje sportskih aktivnosti ;
5. udruge koje nisu članice Zajednice sportskih udruga Grada Novske.
6. udruge koje su nenamjenski trošile prethodno dodijeljena sredstva iz javnih izvora (nemaju pravo prijave na Javni poziv jednu godinu, računajući od godine u kojoj nisu namjenski utrošili sredstva);
7. udruge koje su u stečaju ili u postupku likvidacije;
8. udruge koje nisu ispunile obvezu vezanu uz plaćanje doprinosa ili poreza;
9. udruge čiji je osnivač jedna ili više političkih stranaka;
10. udruge čiji rad/djelatnost nije vezana uz prioritetna područja definirana ovim Pozivom;

Udruga može na ovaj Javni poziv prijaviti samo jedan projekt za samo jedno prioritetno područje.

Ukoliko udruga prijavi više od jednog projekta sve prijave će biti odbačene.

**2.2. VREMENSKO RAZDOBLJE PROVEDBE PROJEKTA I PRIHVATLJIVE AKTIVNOSTI KOJE ĆE SE FINANCIRATI PUTEM JAVNOG POZIVA**

Vremensko razdoblje za provedbu projekta računa se od datuma potpisivanja ugovora do najkasnije 31. prosinca 2016. godine. Provedba započinje prvi sljedeći dan nakon potpisivanja ugovora između Udruge i Zajednice, osim ako je ugovorom utvrđen kasniji, točno naznačen datum početka provedbe.

Iznimno, Korisnik može, u skladu sa člankom 41. Pravilnika o financiranju programa i projekata od interesa za opće dobro koje provode sportske udruge na području Grada Novske, započeti s realizacijom projekta i prije zaključivanja ugovora o korištenju sredstava, a Zajednica iznimno može raspolagati dijelom sredstava za 1. kvartal na način da isplati određena akontacijska sredstva na račune onih sportskih klubova kojima su sredstva neophodna za osiguranje redovnog rada prije zaključenja ugovora o korištenju sredstava, ali nakon što se utvrdi formalna provjera ispunjenosti uvjeta javnog poziva i pod sljedećim uvjetima koji kumulativno moraju biti ispunjeni:

* da se radi o sportskom klubu koji se uredno javio na javni poziv i koji je udovoljio formalnim uvjetima natječaja
* da su mu neophodna sredstva za redovan rad prije zaključenja ugovora o financiranju
* da se sa sportskim klubom zaključi ugovor o isplati akontacije te da se naznači da će mu se isplaćena akontacija uračunati u isplatu sredstava za 1. kvartal., što će se navesti u godišnjem ugovoru o financiranju
* da se sredstva isplate samo u visini neophodnih sredstava za redovno funkcioniranje

**Prihvatljive projektne/programske aktivnosti su:**

* 1. **TRENINZI I NATJECANJA SPORTAŠA**
* Program sportske škole, (program sportske obuke mladih-početnici)
* Programi treninga i natjecanja sportaša mlađih dobnih kategorija,
* Program treninga i natjecanja sportaša seniorskog uzrasta kod vrhunskog sporta
	1. **ŠKOLSKI SPORT**
* Organizacija i provedba sportskih škola
* Natjecanja za osnovne i srednje škole
	1. **SPORT OSOBA S INVALIDITETOM**
* Programtreninga i natjecanja klubova i društva
	1. **SPORTSKO REKREACIJSKE AKTIVNOSTI GRAĐANA**
* Program sportske rekreacije građana

**2.3. PRIHVATLJIVI TROŠKOVI koji će se financirati ovim Javnim pozivom**

Prihvatljivi troškovi su troškovi koje je imao korisnik financiranja, **a koji ispunjavaju sve slijedeće kriterije:**

* nastali su za vrijeme razdoblja provedbe programa ili projekta tj. natjecateljske sezone, u skladu s ugovorom (uvažiti će se i oni troškovi koji su u izravnoj vezi s projektom a nastali su prije zaključivanja ugovora),
* moraju biti navedeni u ukupnom predviđenom proračunu projekta ili programa,
* nužni su za provođenje programa ili projekta koji je predmetom dodjele financijskih sredstava,
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija,
* trebaju biti umjereni, opravdani, učinkoviti i u svakom smislu usuglašeni sa zahtjevima racionalnog financijskog upravljanja.

Prihvatljivim troškovima koji se mogu financirati sukladno ovom Pravilniku su troškovi koji su neposredno povezani uz provedbu pojedinih aktivnosti programa/projekta i to:

* troškovi najma dvorane, sportskih terena, sportskih objekata za održavanje treninga i natjecanja sportaša,
* troškovi stručnog rada trenera i sportskih djelatnika za provođenje programa,
* troškovi natjecanja – kotizacija, članarina, troškovi sudaca, troškovi delegata, troškovi službenih osoba na natjecanjima, troškovi prijevoza, troškovi opreme, troškovi liječničkih pregleda, troškovi licenciranja igrača i trenera,
* troškovi stručnog usavršavanja (licence trenera),
* grafičke usluge (grafička priprema, usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu, jedinične cijene),
* izdaci za troškove plaća i naknada voditeljima programa ili projekta, izvoditeljima iz udruge i/ili vanjskim suradnicima koji sudjeluju u provedbi projekta ,
* troškovi komunikacije (troškovi telefona, interneta i sl.) koji moraju biti specificirani,
* troškovi nabavke opreme nužne za provedbu projekta/programa koja mora biti specificirana po vrsti i iznosu,
* ostali troškovi koji su izravno vezani za provedbu aktivnosti programa ili projekta,
* naknada banci za izvršenje plaćanja.

Neprihvatljivim troškovima koji se ne mogu financirati sukladno ovom Javnom pozivu smatraju se sljedeći troškovi:

* troškovi kamata na dug,
* kazne, financijske globe i troškovi sudskih sporova,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* plaćanje neoporezivih bonusa zaposlenima
* bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,
* troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora,
* kupnja rabljene opreme, strojeva i namještaja,
* donacije u dobrotvorne svrhe,
* zajmovi drugim organizacijama ili pojedincima,
* ulaganja u kapital ili kreditna ulaganja, jamstveni fondovi,
* drugi troškovi koji nisu u neposrednoj povezanosti sa sadržajem i ciljevima projekta.

**2.4. KAKO SE PRIJAVITI?**

U ovom odjeljku donosimo informacije o sadržaju obveznih obrazaca, o tome gdje i na koji način poslati prijavu, kao i informacije o rokovima za prijavu te kontaktima za upite u slučaju da imate dodatna pitanja vezana za provedbu Poziva.

Sve zainteresirane udruge moraju svoj projekt prijaviti na propisanim obrascima uz detaljan opis projekta koji prijavljuju za dobivanje financijske potpore.

**Obvezna natječajna dokumentacija za prijavu projekata je:**

1. Obrazac opisa projekta s potpisom ovlaštene osobe i pečatom udruge;
2. Obrazac proračuna projekta s potpisom ovlaštene osobe i pečatom udruge;
3. Obrazac – EVIDENCIJSKI LIST SPORTSKE UDRUGE s potpisom ovlaštene osobe i pečatom udruge;
4. Preslika ovjerenog statuta udruge prijavitelja (samo za one udruge za koje ažurirani statut još nije javno dostupan u registru udruga);
5. Obrazac izjave o nepostojanju dvostrukog financiranja;
6. Dokaz o registraciji udruge – Izvadak iz Registra udruga Republike Hrvatske ne stariji od tri mjeseca do dana raspisivanja ovog Poziva (može se dostaviti i isprintani izvadak iz registra);
7. Dokaz o upisu sportske udruge u Registar sportskih djelatnosti (može i isprintani izvadak iz registra);
8. Dokaz o registriranom statusu udruge kao neprofitne organizacije (može i isprintani izvadak iz registra);
9. Presliku isprave kojom se dokazuje stručna osposobljenost osoba koje će realizirati prijavljeni program (licenca i diploma trenera);
10. Potvrda Ministarstva financija/Porezne uprave o stanju javnog duga za prijavitelja iz koje je vidljivo da udruga nema javnog duga, a u slučaju da postoji javni dug, on mora biti podmiren prije samog potpisivanja Ugovora;
11. Uvjerenje nadležnog suda da se ne vodi kazneni postupak protiv osobe ovlaštene za zastupanje i protiv voditelja projekta, ne stariji od 6 mjeseci;
12. Dokaz da je član gradskog, županijskog i nacionalnog sportskog saveza odnosno odgovarajuće udruge udružene u Hrvatski olimpijski odbor, ukoliko isti postoje
13. Detaljan financijski plan i program rada za 2016. godinu i
14. Kopija zapisnika sa zadnje sjednice Skupštine

 **2.4.1. Sadržaj Opisnog obrasca**

Opisni obrazac projekta dio je obvezne dokumentacije. Sadrži podatke o prijavitelju te sadržaju projekta koji se predlaže za financiranje.

Obrasci u kojima nedostaju podaci vezani uz sadržaj projekta neće biti uzeti u razmatranje.

Obrazac je kreiran na način da ga je najprimjerenije ispuniti na računalu, isprintati te potpisati i ovjeriti, ali dopušta se ispuniti ga ručno, čitkim, štampanim slovima. Obrazac obavezno mora biti potpisan i ovjeren po ovlaštenoj osobi.

Ukoliko opisni obrazac sadrži gore navedene nedostatke, prijava će se smatrati nevažećom.

 **2.4.2. Sadržaj obrasca proračuna**

Obrazac Proračuna dio je obvezne dokumentacije i sadrži podatke o svim izravnim i neizravnim troškovima projekta, kao i o ukupnom iznosu bespovratnih sredstava koja se traže od davatelja.

Prijava u kojoj nedostaje obrazac Proračuna neće biti uzeta u razmatranje, kao niti prijava u kojoj obrazac Proračuna nije u potpunosti ispunjen.

Obrazac je kreiran na način da ga je najprimjerenije ispuniti na računalu, isprintati te potpisati i ovjeriti, ali dopušta se ispuniti ga ručno, čitkim štampanim slovima.

Obrazac obavezno mora biti potpisan i ovjeren po ovlaštenoj osobi.

Ukoliko obrazac proračuna sadrži gore navedene nedostatke, prijava će se smatrati nevažećom.

 **2.4.3. Sadržaj obrasca EVIDENCIJSKI LIST SPORTSKE UDRUGE**

Obrazac evidencijski list sportske udruge dio je obvezne dokumentacije. Sadrži evidencijske podatke o sportskoj udruzi te podatke o rangu natjecanja (ligi) te druge tražene podatke.

Prijava u kojoj nedostaje obrazac evidencijski list sportske udruge neće biti uzeta u razmatranje, kao ni prijava u kojoj taj obrazac nije u potpunosti ispunjen.

Obrazac je kreiran na način da ga je najprimjerenije ispuniti na računalu, isprintati te potpisati i ovjeriti, ali dopušta se ispuniti ga ručno, čitkim štampanim slovima.

Obrazac obavezno mora biti potpisan i ovjeren po ovlaštenoj osobi.

Ukoliko obrazac – evidencijski list sadrži gore navedene nedostatke, prijava će se smatrati nevažećom.

 **2.4.4. Kako i gdje poslati prijavu?**

Obvezne obrasce i propisanu dokumentaciju potrebno je poslati u papirnatom obliku (jedan izvornik). Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i ovjerene službenim pečatom udruge.

Natječajna dokumentacija se predaje u zatvorenoj omotnici koja na vanjskoj strani mora sadržavati puni naziv i adresu podnositelja prijave, preporučenom pošiljkom ili dostavom na adresu Zajednice sportskih udruga Grada Novske:

**ZAJEDNICA SPORTSKIH UDRUGA**

**GRADA NOVSKE**

**Tina Ujevića 2C**

**(Sportska dvorana Srednje škole)**

**44330, Novska**

Na pošiljku obavezno treba naznačiti:

**„ PRIJAVA PROGRAMA/PROJEKATA SPORTSKIH UDRUGA NA JAVNI POZIV ZA SUFINANCIRANJE JAVNIH POTREBA U SPORTU GRADA NOVSKE ZA 2016. GODINU“ – NE OTVARATI!**

Zakašnjele, nepotpune ili na drugi način podnesene prijave protivno uvjetima iz ovog Javnog poziva neće se razmatrati.

Obrasci za prijavu mogu se preuzeti putem računala na internetskoj stranici Grada Novske www.novska.hr.

 **2.4.5. Rok za slanje prijave**

Rok za prijavu na poziv je 03.02.2016. godine. Prijava je dostavljena u roku ako je na prijamnom žigu razvidno da je zaprimljena u pošti do kraja datuma koji je naznačen kao rok za prijavu na poziv. U slučaju da je prijava dostavljena u službene prostorije Zajednice sportskih udruga Grada Novske, prijavitelju će biti izdana potvrda o točnom vremenu prijema pošiljke.

Sve prijave poslane izvan roka neće biti uzete u razmatranje.

 **2.4.6. Kome se obratiti ukoliko imate pitanja?**

Sva pitanja vezana uz ovaj Javni poziv mogu se postavljati elektroničkim putem, slanjem upita na adresu elektronske pošte: zsu.novska@gmail.com ili Zlatku Šepović, tajniku Zajednice na broj telefona 098/650 542, svakog radnog dana isključivo u vremenu od 7,00 – 13,00 sati.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

**2.5. Procjena prijava i donošenje odluke o dodjeli sredstava**

Po isteku roka za podnošenje prijava na poziv povjerenstvo za provjeru ispunjavanja formalnih uvjeta poziva, kojeg imenuje Izvršni odbor Zajednice, obavlja provjeru ispunjavanja propisanih uvjeta poziva sukladno odredbama Uredbe, Pravilnika i uvjetima navedenih u Pozivu.

Sve pristigle i zaprimljene prijave proći će kroz sljedeću proceduru:

* 1. FORMALNA PROVJERA NATJEČAJA

U postupku provjere ispunjavanja formalnih uvjeta natječaja provjerava se:

* je li prijava dostavljena na pravi javni poziv i u zadanome roku
* jesu li dostavljeni, potpisani i ovjereni svi obvezni obrasci iz javnog poziva te priložena ostala tražena dokumentacija
* jesu li ispunjeni drugi formalni uvjeti javnog poziva

Zajednica će prijaviteljima čije prijave imaju manje nedostatke, a koje ne utječu na sadržaj prijave bitan za ocjenjivanje prijave, tražiti naknadno dopunjavanje, odnosno ispravljanje prijave potrebnim podacima ili prilozima u roku od tri (3) dana od dana kada je prijavitelj e- mail poštom obaviješten o potrebi uklanjanja nedostataka. Ako prijavitelj u dodatnom roku dostavi tražene podatke ili priloge smatrat će se da je podnio potpunu prijavu.

Elementi prijave koji se mogu naknadno ispraviti ili dopuniti:

* u opisnom obrascu nedostaju neki od podataka o organizaciji
* na nekom od predviđenih mjesta nedostaje potpis odgovorne osobe

Elementi prijave koji se ne mogu naknadno ispraviti ili dopuniti:

* nedostaje izvornik prijave
* prijavitelj nije odgovorio na pitanja iz prijave koja se odnose na sadržaj projekta, bitna za vrednovanje kvalitete
* prijavitelj traži viši ili niži iznos od propisanoga
* trajanje projekta nije u skladu s propisanim uvjetima poziva

Ocjena ispunjavanja propisanih formalnih uvjeta natječaja ne smije trajati duže od 8 (osam) dana od dana isteka roka za podnošenje prijava na natječaj, nakon čega Predsjednik Zajednice, na prijedlog Povjerenstva za formalnu procjenu donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga ne ispunjavanja propisanih formalnih uvjeta natječaja.

Prijavitelj čija prijava budu odbijena iz razloga ne ispunjavanja propisanih uvjeta javnog poziva, o toj činjenici mora biti obaviješten elektroničkom poštom u roku od najviše 5 (pet) radnih dana od dana donošenja odluke, nakon čega imaju pravo u narednih 8 (osam) dana od dana prijema obavijesti, podnijeti prigovor Izvršnom odboru.

U slučaju prihvaćanja opravdanog prigovora od strane Izvršnog odbora, prijava će biti upućena u daljnju proceduru, a u slučaju neprihvaćanja prigovora prijava će biti odbijena u kojem trenutku Odluka o formalno prihvatljivim prijavama postaje konačna i upućuje se u daljnju proceduru.

(B) PROCJENA PRIJAVA KOJE SU ZADOVOLJILE PROPISANE UVJETE POZIVA

Povjerenstvo za ocjenjivanje prijavljenih programa/projekata (u daljnjem tekstu: Povjerenstvo za ocjenjivanje) imenuje Izvršni odbor.

Povjerenstvo razmatra i ocjenjuje prijave koje su ispunile formalne uvjete natječaja te u skladu s Kriterijima – bodovnoj listi iz ovog Javnog poziva, utvrđuje prijedlog visine sredstava za svakog pojedinog prijavitelja i upućuje ga Predsjedniku na donošenje Odluke o dodjeli financijskih sredstava.

Prijavitelj koji je nezadovoljan odlukom o dodjeli financijskih sredstava može podnijeti prigovor u pisanom obliku u roku 8 (osam) dana od dana elektronskom poštom dostavljene obavijesti o rezultatima Javnog poziva. Prigovor se upućuje Zajednici na istu adresu i na isti način kao i prijava na javni poziv. O prigovoru odlučuje Izvršni odbor, u roku 5 (pet) radnih dana od zaprimanja prigovora.

Odlukom Izvršnog odbora na prigovor, Odluka o dodjeli financijskih sredstava postaje konačna.

**2.6. Objava obavijesti o odluci o dodjeli financijskih sredstava**

Nakon donošenja odluke o programima ili projektima kojima su odobrena financijska sredstva u određenoj visini, Zajednica će javno objaviti rezultate natječaja na mrežnim stranicama Grada Novske s podacima o sportskim udrugama koje su za prijavljene programe ili projekte ostvarile sredstva i iznose odobrenih sredstava.

**2.7. Postupak ugovaranja**

Sa svim sportskim udrugama kojima su odobrena financijska sredstva ( u daljnjem tekstu: korisnici) Zajednica će potpisati ugovor o financiranju projekata najkasnije 30 dana od dana donošenja odluke o financiranju.

 Isplata sredstava korisnicima za ugovore o financiranju koji glase na iznos:

* do 10.000,00 kuna izvršiti će se jednokratno i u cijelosti,
* više od 10.000,00 kuna, a manje od 20.000,00 kuna vršit će se polugodišnje, u jednakim iznosima
* od 20.000,00 i više vršit će se u jednakim kvartalnim iznosima.

**2.8. Obveze Korisnika sredstava nakon ugovaranja**

Zajednica će kontrolirati namjensko trošenje odobrenih sredstava, na temelju obveznog opisnog i financijskog izvješća koji su udruge dužne dostavljati, u skladu s odredbama Uredbe, Pravilnika i Ugovora o financijskoj potpori kao i terenskim posjetima u svrhu praćenja uspješnosti provedbe financiranog projekta od strane ovlaštenih osoba za praćenje provedbe projekta.

Zajednica će obustaviti daljnje financiranje Korisnika te zatražiti povrat uplaćenih sredstava uz pripadajuću zakonsku kamate u slučaju kada udruga nenamjenski utroši odobrena financijska sredstva, ako nije dostavila Zajednici izvješće o namjenski utrošenim sredstvima donacije iz prethodne godine, kada je iz izvješća razvidno da sredstva nisu utrošena namjenski ili kada na drugi način krši obveze proizašle iz Ugovora, sve u skladu s Uredbom i glavom VIII. Pravilnika - Obveze dokumentiranja projektnih aktivnosti, konačan iznos financiranja i povrat sredstava.

**2.6.1. Indikativni kalendar natječajnog postupka**

|  |  |
| --- | --- |
| **Faze natječajnog postupka** | **Datum** |
| **Objava poziva** | 04.01.2016. |
| **Rok za slanje prijava** | 03.02.2016. |
| **Rok za slanje pitanja vezanih uz poziv** | 28..01.2016.  |
| **Rok za upućivanje odgovora na pitanja vezana uz poziv** | 30.01.2016.  |
| **Rok za provjeru propisanih uvjeta poziva** | 11.veljača 2016.\* |
| **Rok za procjenu prijava koje su zadovoljile propisane uvjete poziva** | 19. veljača 2016.\* |
| **Rok za objavu odluke o dodjeli financijskih sredstava i slanje obavijesti prijaviteljima** | 29. veljača 2016.\* |
| **Rok za ugovaranje** | Početak ožujka 2016.\* |

Zajednica ima mogućnost ažuriranja ovog indikativnog kalendara. Termini su koji označeni zvjezdicom (\*) su okvirni. Obavijest o tome, kao i ažurirana tablica, objavit će se na mrežnim stranicama Grada Novske: [www.novska.hr](http://www.novska.hr)

1. **POPIS DOKUMENTACIJE JAVNOG POZIVA**

1. Obrazac 1 - opis projekta

2. Obrazac 2 - proračun projekta

3. Obrazac 3 – evidencijski list sportske udruge

4. Obrazac 4 - izjava o nepostojanju dvostrukog financiranja

5. Obrazac 5. - Ugovor o financiranju

6. Kriteriji – (bodovna lista) za procjenu vrijednosti projekta